ชาติเจ้าพระยา (ภาพยนตร์ปี พ.ศ. 2508)

***ชาติเจ้าพระยา*** เป็นภาพยนตร์ไทยแนวโลดโผน ผจญภัย ขนาด 16 มม. พากย์สด ปี พ.ศ. 2508 กำกับโดยครูเนรมิต นำแสดงโดยมิตร ชัยบัญชาและเพชรา เชาวราษฎร์ เข้าฉายครั้งแรกเมื่อวันที่ 28 มกราคม พ.ศ. 2508 ที่โรงภาพยนตร์ศาลาเฉลิมบุรี ปัจจุบัน ภาพยนตร์เรื่องชาติเจ้าพระยาไม่หลงเหลือฟิล์มต้นฉบับหรือแม้แต่กากฟิล์มให้เห็นแล้ว

## เนื้อเรื่อง
*ชาติเจ้าพระยา* เป็นเรื่องราวของ ปิง ปราการ (ชนะ ศรีอุบล), วัง วาปี (ฤทธี นฤบาล), ยม ยางแดง (อดินันท์ สิงห์หิรัญ) และ น่าน นาเมือง (ทรงวุฒิ สุทธิเมธี) ชายหนุ่มสี่คนที่ได้พบและผูกมิตรเป็นเพื่อนกันจากเป้าหมายเดียวกัน คือการตามหาฆาตกรที่สังหารบิดาของตน หลังจากทั้งสี่เดินทางกลับจากการเป็นทหารอาสาไปรบในสงครามเกาหลี

เมื่อกลับถึงประเทศไทย ปิง วัง ยม และน่าน ได้เข้าทำงานกับ พ่อเลี้ยงธงชัย เชิงพาณิชย์ (พันคำ) ผู้มีธุรกิจขนส่งสินค้าทางเรือระหว่างกรุงเทพมหานครกับปากน้ำโพ ด้วยความสามารถด้านการต่อสู้ ทั้งสี่จึงได้รับหน้าที่ควบคุมเรือสินค้า อย่างไรก็ตาม พ่อเลี้ยงธงชัยได้ใช้ทั้งสี่เป็นเครื่องมือกำจัดคู่แข่งทางธุรกิจ โดยหลอกว่าคู่แข่งเหล่านั้นคือผู้ที่ฆ่าบิดาของพวกเขา

ด้วยความเข้าใจผิด ทั้งสี่จึงปลอมตัวแฝงเข้าไปในกลุ่มคู่แข่งและก่อเหตุสังหารผู้คนบนเรือ ต่อมาพ่อเลี้ยงธงชัยกลับหักหลัง โดยแจ้งตำรวจให้เข้าจับกุมปิง วัง ยม และน่าน ส่งผลให้ทั้งสี่ถูกคุมขังในเรือนจำ ที่นั่นพวกเขาได้พบกับ ชาติ เจ้าพระยา (มิตร ชัยบัญชา) ชายหนุ่มเจ้าเล่ห์ซึ่งถูกจำคุกในคดีฆ่าคนตาย

หลังพ้นโทษ ปิง วัง ยม และน่าน ตั้งใจจะกลับตัวเป็นคนดี แต่ชาติกลับแอบเขียนจดหมายถึงพ่อเลี้ยงธงชัย แจ้งว่าทั้งสี่กำลังจะกลับมาล้างแค้น ทำให้พ่อเลี้ยงธงชัยส่งสมุนออกมาทำร้ายพวกเขา ก่อนที่ชาติและ พิศดาร โอฬารกุล (ทักษิณ แจ่มผล) จะเข้ามาช่วยเหลือไว้ได้ทัน

ชาติ เจ้าพระยามีพฤติกรรมเป็น “นกสองหัว” โดยแสดงตนเป็นมิตรกับปิง วัง ยม และน่าน พร้อมอ้างว่ามีทุนให้ตั้งธุรกิจแข่งขันกับพ่อเลี้ยงธงชัย แต่ในขณะเดียวกันก็แอบรายงานความเคลื่อนไหวของทั้งสี่ให้พ่อเลี้ยงธงชัยทราบอยู่เสมอ ซึ่งพ่อเลี้ยงธงชัยก็มักให้รางวัลตอบแทน

พ่อเลี้ยงธงชัยมีลูกสาวสามคน ได้แก่ อ่าองค์ (เมตตา รุ่งรัตน์) ลูกสาวคนโต, อ้อยทิพย์ (เพชรา เชาวราษฎร์) ลูกสาวคนกลาง และ อ้อมใจ (โสภา สถาพร) ลูกสาวคนเล็ก โดยบุตรสาวทั้งสามมีนิสัยเข้มแข็ง ห้าวหาญไม่ต่างจากชายหนุ่ม ชาติ เจ้าพระยาได้ใกล้ชิดกับอ้อยทิพย์จนล่วงรู้ความเคลื่อนไหวภายในของพ่อเลี้ยงธงชัย

นอกจากนี้ ชาติยังยุยงให้เกิดความขัดแย้งระหว่างพ่อเลี้ยงธงชัยกับปิง วัง ยม และน่าน จนนำไปสู่การปะทะด้วยอาวุธปืนหลายครั้ง พร้อมกันนั้นชาติยังแสดงพฤติกรรมเจ้าชู้ เข้าไปพัวพันกับหญิงคนรักของปิง วัง ยม และน่าน ได้แก่ อ้อมใจ, อ่าองค์, เดือนฉาย (บุษกร สาครรัตน์) และ ใบไม้ (ปรียา รุ่งเรือง)

อย่างไรก็ตาม ความจริงแล้วหญิงสาวเพียงคนเดียวที่ชาติ เจ้าพระยารักอย่างแท้จริง คือ อ้อยทิพย์ ลูกสาวคนกลางของพ่อเลี้ยงธงชัย

ความขัดแย้งระหว่างพวก สี่แคว (ปิง วัง ยม และน่าน) กับ พ่อเลี้ยงธงชัย ทวีความรุนแรงขึ้น ทั้งในด้านอำนาจและผลประโยชน์ทางการค้า ความใกล้ชิดกับพ่อเลี้ยงธงชัยทำให้ ชาติ เจ้าพระยา ได้ล่วงรู้ถึงวิธีการกำจัดคู่แข่งทางธุรกิจอันโหดเหี้ยมของพ่อเลี้ยงธงชัย ซึ่งไม่เพียงกระทำต่อศัตรูภายนอก แม้แต่ลูกสาวของตนเองเมื่อขัดใจก็ยังถูกกักขังลงโทษ

ชาติจึงแอบเข้าไปช่วยเหลือ แต่พ่อเลี้ยงกลับเข้าใจว่าเป็นฝีมือของปิง จึงระดมสมุนออกตามล่าทำร้ายปิง อย่างไรก็ตาม พ่อเลี้ยงธงชัยกลับพลาดท่า ถูกสี่แควจับตัวไว้ได้ ก่อนที่ชาติจะเข้ามาช่วยเหลือพ่อเลี้ยงไว้ทันการณ์ ส่งผลให้พ่อเลี้ยงธงชัยรับชาติไว้เป็นสมุนคนสนิท

สถานการณ์ดังกล่าวทำให้ชาติจำต้องเผชิญหน้าต่อสู้กับปิง วัง ยม และน่าน แต่ในที่สุด ชาติกลับหักหลังพ่อเลี้ยงธงชัย โดยร่วมมือกับสี่แควเข้าจัดการพ่อเลี้ยงและสมุนจนพ่ายแพ้อย่างสิ้นเชิง พ่อเลี้ยงธงชัยปฏิเสธการยอมจำนนและถูกสังหารโดยฝีมือของชาติ โดยมีปิง วัง ยม และน่านร่วมปฏิบัติการ

หลังเสร็จสิ้นภารกิจ ชาติได้จับตัวหญิงคนรักของปิง วัง ยม และน่าน ไปไว้กับตน ทำให้ทั้งสี่เข้าใจว่าชาติกำลังจะก้าวขึ้นเป็นผู้มีอำนาจแทนพ่อเลี้ยงธงชัย จึงตัดสินใจบุกไปจัดการกับชาติ แต่กลับพลาดท่าและถูกจับกุมเสียเอง

ต่อมา ความจริงจึงถูกเปิดเผยว่าแท้จริงแล้ว ชาติ เจ้าพระยา เป็น พันตำรวจตรีแห่งกองปราบปราม ที่แฝงตัวเข้ามาปฏิบัติภารกิจโค่นล้มเครือข่ายอิทธิพลของพ่อเลี้ยงธงชัย โดยชาติยอมรับว่าภารกิจครั้งนี้ประสบความสำเร็จได้ก็ด้วยความร่วมมือของปิง วัง ยม และน่าน

ของขวัญตอบแทนที่ชาติให้แก่ทั้งสี่ คือการคืนหญิงคนรักของแต่ละคน ได้แก่มอบอ้อมใจให้กับปิง, อ่าองค์ให้กับวัง, เดือนฉายให้กับยม และใบไม้ให้กับน่าน พร้อมประกาศยุติพฤติกรรมเจ้าชู้ของตน และมอบหัวใจให้กับอ้อยทิพย์เพียงผู้เดียว

## นักแสดง
* มิตร ชัยบัญชา รับบท ชาติ เจ้าพระยา/พันตำรวจตรีชาติ เจ้าพระยา
* เพชรา เชาวราษฎร์ รับบท อ้อยทิพย์
* ชนะ ศรีอุบล รับบท ปิง ปราการ
* โสภา สถาพร รับบท อ้อมใจ
* ฤทธี นฤบาล รับบท วัง วาปี
* เมตตา รุ่งรัตน์ รับบท อ่าองค์
* อดินันท์ สิงห์หิรัญ รับบท ยม ยางแดง
* บุษกร สาครรัตน์ รับบท เดือนฉาย
* ทรงวุฒิ สุทธิเมธี รับบท น่าน นาเมือง
* ปรียา รุ่งเรือง รับบท ใบไม้
* พันคำ รับบท พ่อเลี้ยงธงชัย เชิงพาณิชย์
* ทักษิณ แจ่มผล รับบท พิศดาร โอฬารกุล

## การสร้างใหม่
ในปี พ.ศ. 2556 บริษัท สุขสันต์หรรษา 52 จำกัดของ กอบสุข จารุจินดา ได้นำภาพยนตร์และบทประพันธ์เรื่องนี้มาสร้างใหม่ โดยยังคงใช้ชื่อเรื่องเดิม และนำตัวละครหลัก ได้แก่ ปิง วัง ยม น่าน, พ่อเลี้ยงธงชัย, อ่าองค์, อ้อมใจ รวมถึง พิศดาร กลับมาเป็นตัวเอกของเรื่อง อย่างไรก็ตาม ได้มีการเพิ่มตัวละครใหม่และปรับเปลี่ยนเนื้อหาให้มีความร่วมสมัยมากขึ้น รวมถึงเปลี่ยนแปลงนามสกุลของตัวละครพระเอกทั้งสี่ พร้อมทั้งปรับบุคลิกของตัวละคร อ่าองค์ จากเดิมที่เป็นผู้หญิงให้เป็นผู้ชาย และปรับบทบาทของ พิศดาร ให้เป็นนักประดิษฐ์ลูกครึ่งสติเฟื่อง ออกอากาศทางช่อง 3 ระหว่างวันที่ 24 ตุลาคม – 25 พฤศจิกายน พ.ศ. 2556

## อ้างอิง

หมวดหมู่:ภาพยนตร์ภาษาไทย
หมวดหมู่:ภาพยนตร์ไทยที่ออกฉายในปี พ.ศ. 2508
หมวดหมู่:ภาพยนตร์ที่กำกับโดย อำนวย กลัสนิมิ
หมวดหมู่:ภาพยนตร์โลดโผนไทย
หมวดหมู่:ภาพยนตร์ผจญภัยไทย
หมวดหมู่:ภาพยนตร์ไทยในคริสต์ทศวรรษ 1960
หมวดหมู่:ภาพยนตร์ภาษาไทยในคริสต์ทศวรรษ 1960
หมวดหมู่:ภาพยนตร์ที่ถ่ายทำใน 16 มม.
หมวดหมู่:ภาพยนตร์ไทยที่ดัดแปลงเป็นละครโทรทัศน์